# **პროექტი**

# გენდერული და ოჯახში ძალადობის მსხვერპლთა მხარდაჭერა

# **საგრანტო კონკურსი**

ASB საქართველო არის საერთაშორისო არასამთავრობო ორგანიზაცია, რომელიც საქართველოში მოღვაწეობს 2010 წლიდან. მისი საქმიანობის სფეროებია: სამოქალაქო საზოგადოების განვითარება, კერძო-სახელმწიფო სოციალური პარტნიორობის ხელშეწყობა, სოციალურ საწარმოთა მხარდაჭერა და სოციალური სერვისების მიწოდება სოციალურად დაუცველი, მათ შორის იძულებით გადაადგილებული და შეზღუდული შესაძლებლობის მქონე პირებისთვის. ასევე ბუნებრივი კატასტროფებისადმი მზადყოფნის ზრდისა და კატასტროფების რისკის შემცირებისადმი ინკლუზიური მიდგომის განვითარების ხელშეწყობა.

2022 წლიდან ASB საქართველო, ღია სივრცე კავკასია, უფლებები საქართველო, მედია ცენტრი კახეთი, ერთად რეალური ცვლილებებისთვის და ფონდი აფხაზინტერკონტი ახორციელებენ პროექტს “გენდერული და ოჯახში ძალადობის მსხვერპლთა მხარდაჭერა“.

**პროექტი დაფინანსებულია ევროკავშირის მიერ**.

**შესავალი**

პროექტის ძირითად მიზანს წარმოადგენს სამოქალაქო საზოგადოების როლის გაძლიერება გენდერული და ოჯახში ძალადობის მსხვერპლთა მხარდასაჭერად. პროექტის ხანგრძლივობაა 3 წელი. აღნიშნული პროექტის ფარგლებში, ASB საქართველო პარტნიორ ორგანიზაციებთან ერთად აცხადებს საგრანტო კონკურსს, შემდეგი პირობებით:

**კონკურსის მიზანი**

ხელი შეუწყოს გენდერული და ოჯახში ძალადობის მსხვერპლთა საზოგადოებაში ეკონომიკურ და სოციალურ ინტეგრაციას. ასევე კონკურსი წაახალისებს საჯარო და კერძო სტრუქტურებს შორის თანამშრომლობას.

**ვის შეუძლია მონაწილეობა**

კონკურსში მონაწილეობის მიღება შეუძლიათ საქართველოში არასამეწარმეო იურიდიულ პირებად (აიპ) რეგისტრირებულ არასამთავრობო სოციალური მომსახურების მიმწოდებელ ორგანიზაციებსა და სოციალურ საწარმოებს. კონკურსში მონაწილეობის მიღება ასევე შეუძლიათ არარეგისტრირებულ საინიციატივო ჯგუფებს, რომლებსაც კონკურსში წარმატების მიღწევის შემთხვევაში ექნებათ ორგანიზაციებად (აიპ) რეგისტრაციის ვალდებულება.

**დაფინანსების მიმართულებები**

 საგრანტო კონკურსი მოიცავს ორ მიმართულებას: ფინანსურ მხარდაჭერას სოციალური ბიზნესისთვის (1) და სოციალური სერვისების განვითარებას (2). შესაბამისად, საგრანტო კონკურსი შედგება 2 ლოტისაგან:

 **1-ელ ლოტში** წარმოდგენილი უნდა იყოს ბიზნესზე ორიენტირებულ სოციალურ საწარმოებთან დაკავშირებული საპროექტო იდეები (დასაქმება, შრომითი ინტეგრაცია და ა.შ.) სამიზნე ჯგუფების **საზოგადოებაში ეკონომიკური ინტეგრაციის მიზნით.**

**მე-2 ლოტში,** წარმოდგენილი უნდა იყოს იდეები, რომლებიც დაკავშირებულია სოციალურ მომსახურებასთან (მაგ: სოციალური, საგანმანათლებლო, ჯანდაცვის, რეაბილიტაციის, ფსიქოლოგიური, ან სხვა შესაბამისი სერვისები) სამიზნე ჯგუფების **საზოგადოებაში სოციალური ინტეგრაციის მიზნით**.

სამიზნე ჯგუფები, ვისაც უნდა მოემსახურონ სოციალური საწარმოები: გენდერული და ოჯახში ძალადობის მსხვერპლი ქალები, დევნილი ქალები, ეკონომიკურად და სოციალურად მოწყვლადი ქალები, შეზღუდული შესაძლებლობის მქონე ქალები და შშმ ბავშვების დედები, მარტოხელა დედები.

განმცხადებლების თანამშრომლობა ადგილობრივ ხელისუფლებასთან და მათი თანამონაწილეობა შემოთავაზებულ პროექტებში ფულადი ან/და არაფულადი შენატანების სახით წარმოადგენს საბოლოო შერჩევის აუცილებელ წინაპირობას. ასევე აუცილებელი პირობაა, რომ წარმოდგენილი საპროექტო იდეა სიახლე იყოს ორგანიზაციისათვის.

**დაფინანსების პირობები და ფარგლები**

თითოეული პროექტისათვის ფონდიდან მოთხოვნილი მინიმალური თანხაა 12 ათასი, ხოლო მაქსიმალური 15 ათასი ევროს ეკვივალენტი ლარში არსებული კურსის მიხედვით. პროექტის დაფინანსების აუცილებელი პირობაა ადგილობრივი ხელისუფლების მატერიალური თანამონაწილეობა (ფულადი ან/და არაფულადი), რომლის მინიმალური ზღვარი უნდა იყოს პროექტის საერთო ბიუჯეტის არანაკლებ 5%. თითოეული პროექტის დაფინანსების საბოლოო თანხა განისაზღვრება სრული წინადადებებისა და მოთხოვნილი ბიუჯეტების ანალიზის საფუძველზე.

პროექტის ფარგლებში შესაძლებელია შემდეგი ხარჯების დაფინანსება:

* პერსონალის ხელფასი
* პროექტის განხორციელებისათვის აუცილებელი ტრანსპორტირების ხარჯი
* დანადგარები / ტექნიკა
* მომსახურების/ანდა პროდუქტის წარმოებისათვის საჭირო მასალა/ნედლეული
* მცირე მასშტაბის რემონტის ხარჯი
* პროექტის განხორციელებისათვის საჭირო სხვა პირდაპირი ხარჯები

**პროექტის ხანგრძლივობა**

პროექტის ხანგრძლივობა მინიმუმ 10 და მაქსიმუმ 12 თვე. პროექტის დროის უდიდესი ნაწილი უნდა დაეთმოს პროექტის ძირითადი საქმიანობების განხორციელებას. მოსამზადებელი სამუშაოებისათვის განკუთვნილი დროის მაქსიმალური ოდენობაა 3 თვე.

**გეოგრაფიული არეალი**

პროექტები შესაძლოა განხორციელდეს მხოლოდ შემდეგ მუნიციპალიტეტებში: ლაგოდეხი, ყვარელი, გურჯაანი, სიღნაღი, დედოფლისწყარო, თელავი, ახმეტა, საგარეჯო, საჩხერე, ჭიათურა, ხარაგაული, ტყიბული, ამბროლაური, ონი, ცაგერი და ლენტეხი.

**საპროექტო განაცხადების მიღებისა და განხილვის პროცესი**

პროცესი მოიცავს 3 ეტაპს: 1) იდეების შერჩევა; 2) ტრენინგის ჩატარება მეორე ეტაპზე გადასული აპლიკანტებისთვის, სადაც მონაწილეებს საშუალება ექნებათ მოწვეული ექსპერტის დახმარებით საკუთარი იდეები აქციონ სრულ საპროექტო განაცხადებად და ბოლოს (3) სრული საპროექტო განაცხადების შერჩევა. შემოსულ განაცხადებს შეაფასებს და დაფინანსების თაობაზე გადაწყვეტილებას მიიღებს საგრანტო კომისია, რომელიც დაკომპლექტებულია პროექტის პარტნიორი ორგანიზაციების წარმომადგენლებით და სფეროში მომუშავე ექსპერტებით. პროექტის გუნდი განახორციელებს საველე ვიზიტებს იმ ორგანიზაციებში, რომელთაც შეარჩევს კომისია. მონიტორინგის ვიზიტების დროს შეგროვებული ინფორმაცია შესაძლოა გახდეს შეფასების კომისიის გადაწყვეტილების რევიზიის საფუძველი. თუ საკმარისად მაღალი ხარისხის იდეები არ იქნება წარმოდგენილი, შეიძლება მოგვიანებით გამოცხადდეს სხვა კონკურსი. თუ რომელიმე ლოტში წარმოდგენილი პროექტი ვერ აკმაყოფილებს საგრანტო კონკურსით დადგენილ კრიტერიუმებს, პროექტის გუნდი იტოვებს უფლებას არ დააფინანსოს ეს პროექტი ამ ლოტის ფარგლებში. ამ შემთხვევაში მთლიანი ფონდი შეიძლება გამოყენებულ იქნას სხვა ლოტის ფარგლებში პროექტების დასაფინანსებლად.

წინადადებების წარმოდგენა შესაძლებელია ელექტრონული ფორმით მისამართზე hr@asb.ge თემის (Subject) ველში აუცილებლად უნდა მიეთითოს „PASS 2023“. ხელით შევსებული განაცხადები არ განიხილება.

**პროექტის იდეების შემოტანის ბოლო ვადაა 2023 წლის 28 მაისი.** დაგვიანებით შემოტანილი განაცხადები არ განიხილება.

პროექტი წარმოდგენილი უნდა იყოს მხოლოდ თანდართული სააპლიკაციო ფორმის შესაბამისად. საგრანტო კომისია უფლებას იტოვებს არ განიხილოს არასრულად შევსებული განაცხადები.

განაცხადის შევსების ტექნიკური მოთხოვნები: შრიფტი - სილფაენი, ზომა - 11, სტრიქონებს შორის მანძილი - 1.

**შენიშვნა:** ის განაცხადები, რომლებიც უკვე წარმოდგენილია „ASB საქართველოს" მიერ გამოცხადებული საგრანტო კონკურსის ფარგლებში, **2023 წლის 13 მარტიდან 2023 წლის 10 აპრილამდე** პერიოდში, ავტომატურად, ხელახალი მომართვის გარეშე იქნება განხილული მიმდინარე შესარჩევი კონკურსის ფარგლებში. გარდა ამისა, აღნიშნულ პერიოდში გაკეთებული განაცხადების ავტორებს, სურვილის შემთხვევაში შეუძლიათ წარმოადგინონ განახლებული განაცხადები.

**მიახლოებითი თარიღები**

|  |  |
| --- | --- |
| **ღონისძიება** | **თარიღი** |
| საგრანტო კონკურსის გამოცხადება - პირველი ეტაპი | 27.04.2023 |
| საინფორმაციო შეხვედრა | 17.05.2023 |
| მოკლე საპროექტო წინადადების მიღების ბოლო ვადა | 28.05.2023 |
| მეორე ეტაპზე გადასული განაცხადების გადარჩევა | 09.06.2023 |
| პროექტის წერის ტრენინგი მეორე ეტაპზე გადასული კანდიდატებისთვის  | 27.06 – 28.06.2023 |
| სრული საგრანტო განაცხადების მიღების ბოლო ვადა | 09.07.2023 |
| გამარჯვებული პროექტების გამოვლენა და კონტრაქტების გაფორმება | 21.07.2023 |

**შეფასების კრიტერიუმები**

|  |  |
| --- | --- |
| **კრიტერიუმი** | **მაქსიმალური წონა** |
| იდეის საჭიროება (რამდენად საჭიროა შემოთავაზებული მომსახურება) | 15 |
| იდეის განხორციელებადობა(რამდენად რეალისტურია შემოთავაზებული იდეის განხორციელება) | 15 |
| იდეის ინოვაციურობა(რამდენად ინოვაციურია იდეა მუნიციპალიტეტისათვის) | 15 |
| საპროექტო განაცხადის გამართულობა(რამდენად ამომწურავი და დასაბუთებულია პასუხები საპროექტო განაცხადის კითხვებზე) | 10 |
| გამოცდილება(რამდენად აქვს ორგანიზაციას მსგავსი პროექტის განხორციელების გამოცდილება) | 10 |
| მოსალოდნელი სოციალური შედეგები(პოტენციური ბენეფიციარების რაოდენობა, პროექტის სარგებლიანობა ბენეფიციარებისათვის, უმცირესობათა საკითხების გათვალისწინება, სამიზნე ჯგუფის დასაქმების მაჩვენებელი) | 20 |
| საპროექტო საქმიანობების განხორციელების ადგილმდებარეობაურბანული ცენტრებისგან მოშორებით განხორციელებული პროექტები მიიღებენ უფრო მაღალ ქულას) | 5 |
| ადგილობრივი ხელისუფლების თანამონაწილეობის ხარისხი(ადგილობრივი ხელისუფლების მაღალი თანამონაწილეობის შემთხვევაში პროექტი მიიღებს უფრო მაღალ ქულას) | 10 |
| ჯამი | 100 |

**საინფორმაციო შეხვედრის სავარაუდო თარიღია 17 მაისი, 14 საათი. შეხვედრა ჩატარდება ონლაინ ფორმატში, ზუმ პლატფორმის საშუალებით. დეტალური ინფორმაცია შეხვედრის შესახებ და შეხვედრის ბმული განთავსდება ჩვენი ორგანიზაციის ფეისბუქ გვერდზე.**

**საკონტაქტო ინფორმაცია:**

ASB საქართველო

მისამართი: თბილისი, ვიქტორ დოლიძის ქუჩა N2

ტელ: +995 32 2 29 00 06

ვებ გვერდი: [asb.ge](file:///C%3A%5CUsers%5Chp%5CDesktop%5CTJ%5Casb.ge)

ელფოსტა: hr@asb.ge

**საკონტაქტო პირი: ირინა სამხარაძე**